Prvi put na Hrvatskoj radioteleviziji možemo pratiti

**DJEČJI GLAZBENI SPEKTAKL**

**Novi projekt *The Voice Kids Hrvatska* uzbudljiv je format u kojemu mladi pjevači pokazuju svoje vokalne sposobnosti. U emisiji natjecatelji imaju priliku nastupiti pred stručnim žirijem: Markom Toljom, Ivanom Vrdoljak Vannom, Mijom Dimšić i Davorom Gopcem koji se bore za njih i pokušavaju ih pridobiti u svoje timove. Nakon eliminacijskih krugova slijede različite faze natjecanja: troboji, polufinale i finale gdje djeca imaju priliku osvojiti srca mentora i publike.**

PJEVAČICA IZ SVEMIRA

 Među natjecateljima se našla i moja prijateljica iz razreda Nina Vujević. Njena izvedba prikazana je u trećoj audicijskoj emisiji. S nestrpljenjem smo čekali njezin nastup. Iako je bila posljednja, svojom izvedbom tradicionalne pjesme (Ne kuni, ne ruži me, majko) već je prvim stihovima zadivila publiku i žiri. Svi su se članovi počeli okretati i nastavili uživati gledajući je i slušajući pjesmu. Želeći je u svome timu, Vanna je iskoristila mogućnost i blokirala Marka Tolju. Najviše mi se svidjelo kad se predstavljala mentorima i navela da dolazi iz Galovca, malog mjesta pokraj Zadra, na što je Tolja rekao da to nije istina, već da dolazi iz svemira. Nastup joj je stvarno bio svemirski. Nakon niza komplimenata Nina je na opće iznenađenje kao mentora izabrala Davora Gopca. Ustao je pomalo šokiran, ali i zadovoljan što je baš njega odabrala. Poslije emisije mreže su „gorjele“ zbog njezina nastupa. Gotovo su svi pisali o njoj, njena izvedba na You Tubeu imala je preko 100 000 pregleda.

NOVA ISKUSTVA I ZABAVA

 Jedva sam čekala njezin povratak u Galovac jer me zanimalo kakav je osjećaj nastupati u tako napetim okolnostima kada znaš da ćete ocjenjivati poznati pjevači, gledati i slušati publika u studiju te tisuće ljudi pred malim ekranima.

- Bilo me je strah i držala me je trema, pozitivna. Izašla sam na pozornicu kao u snu, noge drhte, glas drhti, no uspjela sam ga kontrolirati. Odlučila sam gledati samo u jednu točku. Budući da sam htjela da mi se okrene Gobac, gledala sam u njegov stolac. Kada sam shvatila da se nakon prvih taktova odmah okrenula Vanna, bila sam zadovoljna, ali sam nastojala dati još više. Emocije su me preplavile, očito je to doprlo do ostalih pa su se na kraju okrenuli svi. Znala sam da dobro pjevam, ali nisam toliko očekivala. To je velika stepenica, sretna sam već zbog činjenice da sam se našla ovdje, *ispričala je Nina*.

**N**a natjecanje se prijavilo više od tisuću kandidata u dobi od sedam do petnaest godina.

**N**akon intenzivnog procesa odabira audiciji je pristupio 81 natjecatelj, a prošlo ih je 48.

**S**vaki mentor je na „blindeu“ izabrao dvanaest natjecatelja za svoj tim.

(blind – žarg. slušanje naslijepo)

 **ZANIMLJIVOSTI**

 Originalna emisija dolazi iz Nizozemske, autor je medijski mogul John de Mol.

 U finalu će nastupe ocjenjivati isključivo gledatelji telefonskim glasovanjem ili slanjem SMS-a.

 Nagrada za pobjednika je snimanje singla s Univerzal Music Groupom.

 svemir12323, 7. razred

Da bi se što bolje pripremili, natjecatelji moraju neko vrijeme boraviti u Zagrebu i uvježbavati svoj nastup u prostorijama zgrade HRT-a.

- Probe nekada traju satima, ali meni je baš zabavno jer se u pauzama družim sa svojim novim prijateljicama. Vježbamo sa stručnim timom te stječemo nova iskustva. Moja trojka pjevat će

pjesmu Birds of a feather američke pjevačice Billie Eilish što odgovara našim glasovnim mogućnostima. Najviše vježbamo s vokalnom mentoricom Ginom Damjanović uz klavirsku pratnju korepetitorice Jelene. Davor Gobac nas provjerava, više nas zabavlja i ohrabruje svojim šalama. Stalno nešto crta, poklonio mi je svoj potpisani crtež. Jako sam zadovoljna svojim napretkom. Problem je u tome što često izostajem s nastave, ali uzela sam knjige i bilježnice pa kad stignem, pišem i ponavljam gradivo. Imam veliku podršku roditelja, a učitelji su puni razumijevanja, to mi dosta pomaže, *rekla je Nina*.

UŽARENA ATMOSFERA

 Mojemu oduševljenju nije bilo kraja kada me je pozvala da zajedno s obitelji nazočim „troboju“ kao njezina podrška. Bilo je to izvanredno iskustvo. Ušavši u studio Anton Marti na Prisavlju, prvo smo ugledali predivnu pozornicu koja je bila centar svega. Obasjavali su je mnogobrojni reflektori, a u pozadini su se vidjeli ogromni ekrani s logom natjecanja na kojima se prikazivale sve najave. Na sredini su se isticale četiri velike crvene sjedalice za mentore. Na desnoj strani pozornice smješten je bend HRT-a koji uživo prati dječje nastupe i svira najave te dodatno podiže atmosferu u studiju. Fascinirale su me kamere, nisam očekivala da će ih biti toliko, stalno u pokretu i na dizalicama.

 Malo je reći da je atmosfera bila užarena. Svi su kandidati imali svoju grupu vatrenih navijača. Trudili smo se biti što glasniji, čini mi se da sam izderala grlo i dlanove. Voditelji Iva Šulentić i Ivan Vukušić izuzetno su simpatični i prava su podrška izvođačima.

OČEKIVANJA SU VELIKA

 Svaki je mentor imao četiri grupe od tri natjecatelja koji su izvodili jednu zajedničku pjesmu. S obzirom na karakter natjecanja, nakon svake izvedbe, po dva kandidata su ispala. Mentori odlučuju tko prolazi dalje u polufinale. Zaista im nije bilo lako, ipak su to djeca s velikim

očekivanjima i emocijama, zato su se trudili biti što obazriviji i nježniji u komentarima. Hvalili

su ih nastojeći da im natjecanje ostane u najljepšem sjećanju. Energiju kandidata koji su prošli dalje, doživjela sam kao osobnu pobjedu iskreno se radujući. Naravno da me je najviše obradovala moja prijateljica Nina jer se izborila za sljedeći krug, odlepršala je u polufinale poput ptice.

 Polufinalisti su sada u Zagrebu gdje vrijedno uvježbavaju svoje nove dionice. Nažalost, ostat ćete zakinuti za neke informacije jer produkcija *The Voice Kidsa* ima stroga pravila o objavljivanju sadržaja koji još nisu emitirani na televiziji. Ništa ne smije izaći u tisku ili na mrežnim stranicama. Ipak, podržavamo i vjerujemo u našu galovačku zvijezdu koju ćemo ponosno pratiti do… finala!?

Napisala: Tea Šare, 7. razred